**Duše Sveti, dobro došao!**

**Duhovni hod za mlade**

**(napose krizmanike 1. i 2. razreda srednje škole)**

**uz**

**7 darova Duha Svetog**

UVOD

Dragi mladi,

nalazimo se u vremenu kada unatoč našoj navici na neograničenu slobodu kretanja moramo gotovo cijeli dan provoditi doma. Znam da vam je teško, dosadno vam je, nedostaju vam prijatelji, škola, sveta misa, možda neki od vas trpe strah, pa čak i bolest. Zamolimo Boga za dar strpljivosti, možda nam je baš bilo potrebno provesti vrijeme s našim ukućanima (koje do sada nismo imali), sada je prigoda za „pokrpati“ napukle veze u obitelji, vratiti smijeh i šalu u naše domove. Budite odgovorni, ostanite doma, a kako bi makar malo prikratili vrijeme - nudim vam sadržaje pomoću kojih iz dana u dan u zajedništvu s Bogom, Crkvom i braćom možete zadovoljiti svoje duhovne potrebe, a kandidati za sakrament svete Potvrde ponoviti sadržaje predviđene kao dio katehetske priprave za primanje Pečata Duha Svetoga. Bilo bi jako dobro kada bi na poticaj mladih svaka obitelj postala mala Crkva te se svi članovi obitelji uključili u ovaj duhovni hod.

*Koji su to darovi Duha Svetoga i zašto su nam potrebni?*

Sedam darova Duha Svetoga su: mudrost, razum, savjet, jakost, znanje, pobožnost i strah Božji. Njima Duh Sveti „obdaruje“ kršćane, tj. daje im određene moći i daje im priliku da i iznad svojih naravnih sposobnosti postanu posebna oruđa Božja u ovome svijetu (KKC: 1830-1831, 1845).

Kako ih je sedam, svaki dan ćemo, kroz tjedan dana, različitim sadržajima pokušati zadovoljiti barem dio svojih duhovnih potreba. Krenimo zajedno, a Duh Sveti neka nas vodi!

1. dan – MUDROST

“Mudar” je čovjek sposoban razlikovati važno od nevažnoga u životu; sposoban je uživjeti se u drugoga i iznutra “vidjeti” i “čuti” ono najdublje u njemu; “mudar” je čovjek sposoban u Božjem svjetlu “gledati” i “prosuđivati” cjelokupnu stvarnost.

Razmisli:

Što je zaista važno u mome životu? Na kojem mjestu po važnosti mi je Bog, na kojemu obitelj, na kojemu prijatelji, na kojemu društvene mreže, na kojemu kafići, na kojemu nedjeljna i blagdanska sveta Misa…? Pokušaj si u glavi složiti ljestvicu svojih prioriteta. Zatim razmisli o prvom i zadnjem prioritetu. Koja je stvarna vrijednost mog prvog prioriteta, a zašto je zadnji bezvrijedan? Čovjek mora u životu imati prioritete, ali „mudar“ čovjek zna zašto mu je nešto (ili netko) važno, a nešto drugo ne.

Zatim se zapitaj kako se osjećaju tvoji ukućani povezano s nastalom situacijom koju je izazvala pandemija koronavirusom. Osluhni, možda netko u tvojoj blizini vapi za utjehom, osmjehom (zagrljaje pokušaj izbjeći). Jesi li u mogućnosti reagirati na te vapaje. Moli Duha Svetog pomoć i podršku.

A sada pokušaj u Božjem svjetlu vidjeti nastalu situaciju. Bog te silno ljubi, i tebe i sav ljudski rod, i ovo što si „zatvoren(a)“ u kući nije kazna jer Bog ne kažnjava. Ovo je **prilika,** prilika za nešto u tvome životu za što inače nikada ne bi imao/la vrijeme. Kao „mudra“ osoba sada pokušaj dokučiti što bi to bilo… Uzmi si vremena koliko god ti je potrebno, sada ga imaš na pretek.

Poslušaj:

<https://www.youtube.com/watch?v=KrwqvoCBw7Y>

Otkrij ljepotu duhovne glazbe!

Iz Biblije:

Evanđelje po Mateju 7, 24-27

**Kuća na stijeni i kuća na pijesku**

**24**Tko god sluša ove moje riječi i tako čini, mudar je kao i čovjek koji gradi kuću na čvrstoj stijeni.

**25**Zapljušti kiša, navale bujice, zapušu vjetrovi i stanu šibati kuću, ali se ona ne sruši jer je izgrađena na stijeni.

**26**Naprotiv, tko čuje ove moje riječi, a ne čini tako, jest poput luda čovjeka koji sebi gradi kuću na pijesku.

**27**Zapljušti kiša, navale bujice, zapušu vjetrovi i stanu šibati kuću, i ona se sruši. I velika bijaše njezina ruševina.'

Uobičajeno tumačenje ove Isusove prispodobe datira još od [sv. Ivana Zlatoustoga](https://hr.wikipedia.org/wiki/Ivan_Zlatousti) (oko 347.–407.), koji u svojoj 24. homiliji komentira Mateja. On smatra da su pod "kišom", "poplavom" i "vjetrom" metaforički izražene nesreće i [žalosti](https://hr.wikipedia.org/wiki/%C5%BDalost) koje snalaze čovjeka; kao što su lažne optužbe, zavjere, [smrti](https://hr.wikipedia.org/wiki/Smrt), gubici [prijatelja](https://hr.wikipedia.org/wiki/Prijatelj), neprijatnosti od neznanaca, i sve nedaće u [životu](https://hr.wikipedia.org/wiki/%C5%BDivot) kojih se možemo sjetiti. Međutim, onaj tko se drži Kristovog učenja nalazi se "iznad svih valova ljudskih poslova" i ne samo da mu ljudske pakosti ništa ne mogu, već je zaštićen i od đavoljih napada. (Wikipedija)

Iz medija:

Samo pozitivno!

<https://slobodnadalmacija.hr/split/studenti-izraduju-zastitne-vizire-za-lijecnike-i-sestre-sve-je-krenulo-na-fesb-u-slaven-je-smislio-kako-moze-pomoci-bolnicama-i-upalio-3d-printer-1011268>

Papa Franjo ti poručuje:

Zamisli dan …

Danas, prije spavanja, zamisli dan kada ćemo opet moći slobodno izlaziti. Zamisli kako ćemo se opet susretati, iako se mogućnost kupovine s obitelji sada čini poput godišnjeg odmora.

Zamisli trenutke u kojima će se ispijanje kave u kafiću, zagrljaji, susretanje ljudi koji se drže za ruke i djece koja trčkaraju okolo – vratiti u naše živote.

Razmisli o tome kako će ovo što se događa danas biti samo sjećanje, a naš svakodnevni život činit će se poput dara – neočekivanog i predivnog.

I zavoljet ćemo sve što nam se do sada činilo običnim.

I bit ćemo zahvalni za svaku sekundu.

Za kupanje u moru, izlazak i zalazak sunca, smijeh…

Ponovo ćemo se smijati.

A to sve zahvaljujući hrabrosti i snazi svakoga od nas.

Vidimo se uskoro!

Nekoliko brzopoteznih savjeta kako potrošiti vrijeme:

* pospremi svoj garderobni ormar,
* pomozi oko ručka,
* nazovi rođaka s kojim se dugo nisi čuo/la,
* nazovi prijatelja/icu iz razreda koji/a ti najviše nedostaje

Pomolimo se!

Osjeti ljepotu i moć zajedničke molitve: pročitaj ponuđenu molitvu svojim ukućanima, a zatim svi zajedno izmolite Oče naš, Zdravo Mariju i Slava Ocu.

##### **Molitva Duhu Svetom** (sv. Ivan Pavao II.)

Dođi, Duše Sveti, dođi, Duše Tješitelju, dođi i utješi srce svakoga čovjeka, koji plače u očaju. Dođi, Duše Sveti, dođi, Duše istine i ljubavi, dođi i napuni srce svakog čovjeka koji bez ljubavi i istine ne može živjeti. Dođi, Duše Sveti, dođi, Duše života i radosti, dođi i daruj svakom čovjeku puninu zajedništva s Ocem i Sinom, u životu i u vječnoj radosti, za koju je stvoreno i određeno ljudsko srce. Amen.

Oče naš…

Toliko za danas.

p.s. **Ostani negativan/na!!!** (na koronavirus)

**suradnik i animator u župnoj katehezi Zoran Zadro**